KLASA: UP/I-034-02/24-01/29

URBROJ: 711-02-01/05-2024-06

Zagreb, 14. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Ivane Mađor, OIB: ………….,** **članice Uprave – direktorice trgovačkog društva Komunalac Slivno d.o.o. i članice Uprave – direktorice trgovačkog društva Odvodnja Slivno d.o.o.**,na 53. sjednici održanoj 14. lipnja 2024., donosi sljedeću

 **ODLUKU**

1. **Istodobnim obnašanjem dužnosti** **članice Uprave – direktorice trgovačkog društva Komunalac Slivno d.o.o. i članice Uprave – direktorice trgovačkog društva Odvodnja Slivno d.o.o., u razdoblju od 25. prosinca 2021. do dana donošenja ove Odluke, obveznica Ivana Mađor počinila je povredu članka 18. stavka 1. i članka 17. stavka 1. ZSSI-a.**
2. **Za povredu iz točke I. ove izreke, obveznici Ivani Mađor izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
3. **Nalaže se obveznici Ivani Mađor da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznice-03429.**
4. **Ako obveznica novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 24. travnja 2024. po službenoj dužnosti otvorilo predmet protiv obveznice Ivane Mađor, članice Uprave – direktorice trgovačkog društva Komunalac Slivno d.o.o. i članice Uprave – direktorice trgovačkog društva Odvodnja Slivno d.o.o., koji se vodi pod klasifikacijskom oznakom KLASA: UP/I-034-02/24-01/29, a s obzirom na to da je uvidom u Registar obveznika i u administrativnoj provjeri imovinske kartice od 19. ožujka 2024. utvrđeno da je obveznica prijavila istovremeno obnašanje dviju navedenih dužnosti.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Ivana Mađor obnaša dužnost članice Uprave – direktorice trgovačkog društva Komunalac Slivno d.o.o. i dužnost članice Uprave – direktorice trgovačkog društva Odvodnja Slivno d.o.o.

Uvidom u podatke sudskog registra Trgovačkog suda u Dubrovniku utvrđeno je da Ivana Mađor obnaša dužnost članice Uprave – direktorice trgovačkog društva Komunalac Slivno d.o.o. te dužnost članice Uprave – direktorice trgovačkog društva Odvodnja Slivno d.o.o. od 1. listopada 2019., a kojim trgovačkim društvima je Općina Slivno jedini osnivač.

Stupanjem na snagu ZSSI-a dana 25. prosinca 2021. obveznicima navedenog Zakona postali su i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, te je stoga Ivana Mađor, povodom obnašanja navedenih dužnosti, od navedenog dana u obvezi postupati sukladno odredbama ZSSI-a.

U tijeku postupka izvršen je uvid u službenu bilješku od 19. travnja 2024., Registar obveznika, Registar imovinskih kartica, podatke sudskog registra nadležnog trgovačkog suda te očitovanje obveznice od 27. svibnja 2024.

Povjerenstvo je odlukom od 8. svibnja 2024. u odnosu na obveznicu Ivanu Mađor, članicu Uprave – direktoricu trgovačkog društva Komunalac Slivno d.o.o. i članicu Uprave – direktoricu trgovačkog društva Odvodnja Slivno d.o.o., utvrdilo postojanje pretpostavki za pokretanje postupka vezano za moguću povredu odredbe članka 17. stavka 1. i odredbe članka 18. stavka 1. ZSSI-a.

Sukladno odredbi članka 42. stavka 1. ZSSI-a, Povjerenstvo je obveznicu dopisom od 8. svibnja 2024. KLASA: UP/I-034-02/24-01/29, URBROJ: 711-02-01/05-2024-03, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na navedenu obavijest očitovala dopisom od 27. svibnja 2024. u kojem je navela da je Općina Slivno mala općina s ograničenim budžetom - kako u vidu financijskih sredstava tako i u pogledu broja zaposlenika koji stoje na raspolaganju s obzirom na obujam poslova. Obveznica je u nastavku navela da pored dužnosti članice Uprave - direktorice društva Komunalac Slivno d.o.o. te članice Uprave - direktorice društva Odvodnja Slivno d.o.o. obavlja niz različitih administrativnih poslova i zaduženja kao i da je od strane nadređenih tražila da se omogući ispomoć odnosno zaposlenje barem jednog dodatnog zaposlenika, no da je odgovor uvijek bio isti, a to je ograničenost budžetom i drugim propisima slijedom čega je primorana obavljati više poslova istovremeno. Također je navela da je preispitivala mogućnost da se ove dvije tvrtke objedine u jednu, no da su za to postojale zakonske prepreke, kao i da je prihvatila preporuku drugu dužnost obavljati volonterski smatrajući kako na taj način ne krši odredbe koje se tiču sukoba interesa, a ako Povjerenstvo smatra drugačije, obveznica moli da je se na prikladan način obavijesti. Obveznica je također u svom očitovanju uputila na odredbu članka 40. Uredbe o uslužnim područjima („Narodne novine“, broj 70/23.) kojom je određeno uslužno područje br. 38. te je za preuzimatelja djelatnosti predmetnih trgovačkih društava određen Metković d.o.o. Metković u kojem smislu se istu uvjeravalo da će njene dužnosti biti samo privremene.

Uvidom u Registar imovinskih kartica utvrđeno je da je obveznica Ivana Mađor u imovinskoj kartici podnesenoj 19. ožujka 2024. navela da volonterski obnaša dužnost članice Uprave – direktorice trgovačkog društva Odvodnja Slivno d.o.o. kao i da profesionalno obnaša dužnost članice Uprave – direktorice trgovačkog društva Komunalac Slivno d.o.o.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Povjerenstvo nastavno na sve prethodno navedeno utvrđuje da je obveznica Ivana Mađor u razdoblju od 25. prosinca 2021., kada je ZSSI stupio na snagu te kada je ista postala obveznicom toga Zakona, do dana donošenja ove Odluke istodobno obnašala dužnost članice Uprave – direktorice trgovačkog društva Komunalac Slivno d.o.o. i dužnost članice Uprave – direktorice trgovačkog društva Odvodnja Slivno d.o.o., a kojim postupanjem je počinila povredu članka 17. stavka 1. ZSSI-a, budući da je istodobno obnašala dvije javne dužnosti, kao i povredu odredbe članka 18. stavka 1. ZSSI-a budući da je u spomenutom razdoblju istodobno s obnašanjem dužnosti članice Uprave – direktorice jednog trgovačkog društva kojemu je jedini osnivač Općina Slivno bila članica Uprave – direktorica drugog trgovačkog društva kojemu je također jedini osnivač Općina Slivno.

Povjerenstvo je stoga donijelo odluku kao u točki I. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 17. i članka 18., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to duljinu razdoblja u kojem obveznica istodobno obnaša dužnost članice Uprave – direktorice trgovačkog društva Komunalac Slivno d.o.o. i dužnost članice Uprave – direktorice trgovačkog društva Odvodnja Slivno d.o.o., a obveznica nije u roku iz članka 8. stavka 1. ZSSI-a uredila svoje privatne poslove kako bi spriječila predvidljivi sukob interesa, kao i uzevši u obzir da je riječ o obveznici protiv koje Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je utvrdilo primjerenim obveznici za povredu odredbe članka 17. stavka 1. i odredbe članka 18. stavka 1. ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 530,00 eura.

Povjerenstvo je stoga donijelo odluku kao u točki II. izreke ove Odluke.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Ivana Mađor, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana